**Kaposi Juhász Sámuel**

**Kaposi Juhász Sámuel** ([Rimaszombat](https://hu.wikipedia.org/wiki/Rimaszombat), [1660](https://hu.wikipedia.org/wiki/1660). – [Gyulafehérvár](https://hu.wikipedia.org/wiki/Gyulafeh%C3%A9rv%C3%A1r), [1713](https://hu.wikipedia.org/wiki/1713). [június 23.](https://hu.wikipedia.org/wiki/J%C3%BAnius_23.)) bölcseleti és teológiai doktor és református teológiai tanár.

**Élete**

Rimaszombatban született, ahol atyja Kaposi Juhász János református lelkész volt; miután középiskoláit a hazában elvégezte, a rimaszombati iskolában tanított, majd 1681-ben külföldre ment. 1683-ben az [utrechti](https://hu.wikipedia.org/wiki/Utrecht), 1685. március 9-én a [lejdai](https://hu.wikipedia.org/wiki/Lejda" \o "Lejda) egyetemre és 1686-ban ismét az utrechtire iratkozott be. Meglátogatott még több, köztük német és angol egyetemeket is. 1688-ban tért haza magiszteri és teológiai doktori címmel. 1689-ben a [Gyulafehérvárt](https://hu.wikipedia.org/wiki/Gyulafeh%C3%A9rv%C3%A1r) elhelyezett sárospataki iskolában mint tanár kapott alkalmazást és itt a görög, latin, angol és a keleti nyelveket és a bölcseletet adta elő. A [Tóthfalusi Kis Miklós](https://hu.wikipedia.org/w/index.php?title=T%C3%B3thfalusi_Kis_Mikl%C3%B3s&action=edit&redlink=1" \o "Tóthfalusi Kis Miklós (a lap nem létezik)) által kiadott bibliának még külföldön tartózkodása alatt egyik revizora volt. Szerették minden rendbeli és vallású emberek nagy tudományáért és kedves maga alkalmazkodásáért; kitűnő emlékező tehetséggel bírt, úgy, hogy amit egyszer elolvasott, azt sokáig nem felejtette el; szeretett verselni és majd' minden tudományt versbe foglalva írt le. Miután 24 évig viselte tanári hivatalát, meghalt 1713-ban, a közvélemény szerint megmérgezték.

Nevét Bod után hibásan írták Kapusinak Benkő és többen.

Igen sok alkalmi költeményt írt, így pl. üdvözlő verseket több lejdai tanulótársához, [Pápai Páriz Ferencnek](https://hu.wikipedia.org/wiki/P%C3%A1pai_P%C3%A1riz_Ferenc) több műve elébe, s megírta még saját sírversét is. Rövid ethikáját magyarul megírta három soros 12 strófás versben (a Láczai József, Kisdedek Kátéjában 1843., Czelder Figyelője V. évf. 379-381. és 552-553. 1. és Koncz alább idézett munkájában, hol sírverse is közölve van); két levelét 1710 és 1711-ből, melyben a tanárok és tanítványok szánandó szorult helyzetét és állapotát írja le, szintén Koncz közli.

**Munkássága**

* Dissertatio De Desertione Spirituali. Pars Quarta. Ultrajecti. 1683.
* Latin értekezése. U. ott, 1684.
* Memoriale Hebraicum. Exhibens Lexici Hebraici Compendium Metricum, Prodromum Grammaticae Hebraicae Metricae ... Claudiopoli, 1698. (Hazánkban első nyomtatványt héber betűkkel. 2. kiadás. Ultrecht, 1738.)
* Breviarium Biblicum. Sive Quatuor Priora Capita Geneseos Hebraicé edita... U. ott, 1699.
* Gamelion Melographicum. Quo Generosissimo Neogamorum Pari: Illustrissimo quidem Sponso, CoMItI, ADae SzekeLLy (1702); Illustrissimae autem Sponsae CoMItIssae, Channae BanfayDae (1702); Inter tot Laetos thaLassIones hyMenaeos, aC taeDas (1702), ad testandum commune Gaudium mense Julio Die 4 MensIs aCCensas, (1702), & in Arce Gyalu, Castro Inclytae DaCIae MICantes, (1702) Humillimécongratulatur, ac felicissimum apprecatur Conjugium Euterpe Alba-Juliana. Claudiopoli. (Alkalmi versek négy részben; a IV. rész másfél folio lapot elfoglaló magyar versek D. K. S. aláírással: Dixit Kaposi Sámuel; a három első rész latin, egy latin ének hangjegyekkel. E zsidó, görög, latin nyelvtudásról tanuskodó versek Szabó Károly szerint kétségtelenül mind Kaposi Sámuel munkái.)

**Kéziratban maradt munkái**

Grammaticae Hebraicae Epitome Metrica, clare explicata & ad Praxin adplicata (8r 5 levél a marosvásárhelyi ref. főiskola könyvtárában); Promptuarium Mathematicum, Continens Thesauros Matheseos Universae Sive: Methodica Manuductio ad scientias Mathematicas brevi, facili jucundaque via absolvendas; Promtuarium Physicum, Compendium Geographiae jucundis observationibus instructum; Epitome Astronomiae, Calendariographia; Tractatus Mathematicus, de Partibus, usibus & Fabrica Quadrantis Astronomico Geometrici; Compendium Historiae Hungarorum Ecclesiasticae; két magyar Kátékézis, egyik kérdésekben és feleletekben, másik kérdések nélkül, melyet még a XVIII. században is használtak, (1769-ki másolata megvan a marosvásárhelyi ref. főiskola könyvtárában; úgy az előbb említettek másolatai is; sőt Koncz még két ismeretlen kéziratát említi: Introductio theologico historica és Explicatio theologica, két rész, melyek szintén ott vannak meg egykorú másolatokban; mindezen munkái az akkori hadi viszontagságok miatt nem jelenhettek meg nyomtatásban).

**Forrás**

https://hu.wikipedia.org/wiki/Kaposi\_Juhász\_Sámuel